《拟陶徵君饮酒二十首 其十四》
明代·杨起元

孔门言为仁，欲仁仁即至。譬彼中山酒，一饮千日醉。

乘坠俱不知，宁复论造次。海上逐臭夫，汲汲求富贵。

于我如浮云，蔬水有真味。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。